Publication: Magyar Közlöny
Issue: MK-1999-118 (Year: 1999, Number: 118)
Era: 1990-2004
Section: bírálandó el. A 64/1993. (XII. 22.) AB határozatra (ABH
Paragraph Index: 1670

4. Az Alkotmánybíróság álláspontja szerint a nyugdíjemelés mértékére, és annak megállapítási módjára vonatkozó alkotmányos kötelezettség sem az Alkotmány 13. §-a, sem 70/E. §-a alapján nem állapítható meg. Az Alkotmányból az államnak az a kötelezettsége vezethető le, hogy olyan nyugdíjemelési mechanizmust köteles működtetni, amely egyrészt biztosítja azt, hogy a gazdaságban zajló folyamatok, a megélhetési költségek jelentős változásai a társadalombiztosítási nyugdíjak biztosítási jellegét ne veszélyeztessék, másrészt garantálja a megélhetéshez szükséges ellátáshoz való jog érvényesülését. Nem alkotmányossági kérdés, hogy a jogalkotó e kötelezettségének milyen módon, a keresetek növekedésének vagy az infláció mértékének figyelembevételével tesz-e eleget. Az Alkotmánybíróság e kérdéssel összefüggésben áttekintette a nyugdíjak vásárlóerejének megőrzésére más országokban alkalmazott megoldásokat. Az áttekintés eredményeként megállapította, hogy az értékmegőrzésnek 1999/118. szám nem alakult ki egységesen alkalmazott mechanizmusa. Az egyes országok törvényhozásának és gyakorlatának vizsgálata azt mutatja, hogy a különböző államok mind az emelés mértékét, mind az értékmegőrzéshez kiválasztott összehasonlítási alapot, mind a nyugdíjemelések időbeli rendszerességét tekintve eltérő megoldásokat alkalmaznak. Vannak olyan országok, amelyekben a törvényhozás a nyugdíjak rendszeres emeléséről, annak elveit és módját meghatározva rendelkezik. Másutt a törvényi szabályozás csak a nyugdíjak kiigazításának általános elveit határozza meg és a társadalombiztosítási szervek joga dönteni arról, a törvényi elvek alapján indokolt-e a nyugdíjemelés és ha igen, milyen mértékben. Ismét más országokban eseti jelleggel a jelentős gazdasági változások hatására kerül sor a nyugdíjak emelésére. Ugyancsak különbözőek az alkalmazott megoldások a tekintetben is, hogy milyen gazdasági változások hatására (megélhetési költségek növekedése, a keresetek általános szintjének növekedése stb.) tekintik indokoltnak a nyugdíjak emelését, illetőleg milyen gazdasági mutatókhoz (keresetnövekedés, a minimálbér növekedése, az infláció mértéke vagy más mutatók, illetőleg ezek valamiféle kombinációja) igazítják a nyugdíjemelés mértékét.

Source: https://magyarkozlony.hu/hivatalos-lapok/b6f88caafd30db239e4f54c29c63637f92fc4d12/dokumentumok/1cac48810787a4f86af4d7d07ed88e82d87bf08d/letoltes